## Metrovalencia registra prop de 100.000 viatgers en la zona sud en la primera setmana després de la reobertura del traçat entre València Sud i Castelló

*** El conseller Vicente Martínez Mus assenyala que, amb esta obertura, “es van complint els objectius marcats per a la reconstrucció”
* Torrent Avinguda, Torrent i Paiporta han sigut les estacions amb més volum de desplaçaments entre el 27 de juny i el 3 de juliol
* Per a la posada en servici del tram, ha calgut posar en funcionament part del taller de València Sud per a assumir labors de manteniment**

Metrovalencia ha registrat prop de cent mil viatgers en el tram sud de la seua xarxa, des de València Sud fins a Castelló, en la primera setmana de desplaçaments complets en este tram, després de la reobertura de tota la infraestructura el passat 27 de juny.

En concret, han sigut 96.611 els usuaris que han viatjat per alguna de les 20 estacions i baixadors dels municipis de l’Horta Sud i la Ribera que componen el tram sud de Metrovalencia, pel qual circulen les línies 1, 2 i 7, entre el 27 de juny i el 3 de juliol.

L’estació que més volum de trànsit ha tingut, en la primera setmana, ha sigut Torrent Avinguda, amb 34.333 passatgers; seguida de Paiporta, amb 19.620; Torrent, amb 16.382; Picassent, amb 6.508; Picanya, amb 2.679; Alginet, amb 1.610; i Carlet, amb 1.230 clients.

El conseller de Medi Ambient, Infraestructures i Territori, Vicente Martínez Mus, ha declarat, este divendres, que “esperem que els primers problemes detectats es vagen solucionant, perquè, valga l’obvietat, tenim problemes perquè tenim metro, i, este divendres, ja s’ha funcionat amb una certa normalitat, tenint en compte que és novetat la circulació per esta zona”.

Martínez Mus ha afegit que es tracta “d’una instal·lació pràcticament nova en 50 quilòmetres” i que “amb la reobertura del metro en la zona sud des del 27 de juny es van complint els objectius marcats per a la reconstrucció”.

**Reobertura dels tallers de València Sud**

Per a la posada en marxa del servici en el tram sud de Metrovalencia ha calgut també posar en funcionament part dels tallers de València Sud, greument afectats per les inundacions del 29 d’octubre.

En estes instal·lacions es duen a terme les labors de manteniment dels trens que circulen per les línies 1 i 2, i, actualment, ja s’han incorporat al seu lloc de treball uns 20 treballadors, mentres es continua avançant en la rehabilitació de la resta d’instal·lacions del taller.

Juntament amb el personal de tallers, més de 70 maquinistes i personal d’operacions destinats a les línies 1 i 2 acudixen diàriament a València Sud com a lloc de treball.

De manera paral·lela, a València Sud es continua avançant en el procés de reconstrucció de les oficines, lloc de comandament, edificis annexos i tallers, projectes als quals es destinen més de 34 milions d’euros.

Fecha: 04/07/2025